Plunger (hydraulikk)

En **plunger** (engelsk: *plunge* - «dykke», «stupe»; tysk: *Tauchkolben* - «dykkstempel»; eller *Verdrängungskörper -* «fortrengningslegeme») er en sylindrisk stav som brukes for å overføre hydraulisk kompresjonskraft. En plunger kjennetegnes ved at lengden er mye større enn diameteren, og den skiller seg på denne måten fra et stempel (hvor arbeidsflaten er større enn stangens tykkelse, altså mer som en disk).

De brukes hovedsakelig som del av visse typer pumper og hydrauliske maskiner. Plungere brukes til fluidmekanisk kraftoverføring i pumper (plungerpumper), hydrauliske girkasser, høytrykks injeksjonspumper til diesel, hydraulisk verkstedpresse og jekk, og annet utstyr, og kjennetegnes i fluidmekanikk ved at de er et stempel uten bevegelige tetninger. Tetningene sitter i stedet i veggen som plungeren sklir gjennom (i motsetning til stempelringer på et stempel).

Plungere leveres gjerne med en passende stasjonær plungerbøssing  som har tett pasning mot plungeren (sammen kalles de et plungerpar), og sammen danner disse en forsegling som tåler høyt trykk. Sammenlignet med et stempel som skal virke mot en sylindervegg er det enklere å produsere små toleranser på en plunger mot en plungerbøssing (siden plungeren har sylindrisk form). Noen definerer en plunger som en type stempel som også er sin egen stempelstang. Plungerpumper brukes ofte for å pumpe grøtaktige masser som slam eller flytende sement

En fordel sammenlignet med klassiske stempler er enkel fremstilling (siden plungeren er en enkel stav) og den relativt enkle bruken av plungerbøssing for forsegling. En annen fordel er motstandsdyktig mot skitt. Takket være den enkle formen har skitt ingen plasser å feste seg, i motsetning til et klassisk stempel.

I motsetning til et stempel (hvor tetningen er på stempelringene) er tetningen på en plunger plassert i sylinderveggen, og når plungeren utfører en frem- og tilbakegående bevegelse beveger dermed plungerens overflate seg langs tetningen. Plungere brukes hovedsakelig i hydrauliske aksiale stempelpumper, radiale stempelpumper og stempelpumper. Også i drivstoffforsyningssystemer til dieselmotorer (injeksjonspumper) har par av plungere blitt utbredt.

## Plungerpumpe
Plungerpumper er i stand til å operere ved høyere trykk enn stempelpumper. Grunnen til dette er at plungere krever høy presisjon på den ytre sylindriske overflaten, mens for stempelpumper kreves det mer presis bearbeiding av sylinderens indre overflate, hvilket er teknisk vanskeligere å oppnå.

Volumet av det fortrengte mediet avhenger direkte av slaglengden til plungeren. Ved å endre pumpens slaglengde vil strømningen justeres.

Presisjonen man oppnår på moderne plunger- og roterende hydrauliske plungermaskiner er så høy at avstanden mellom de indre og ytre sylindriske overflatene i plungerpar når 2-3 mikron (0.002-0.003&nbsp;mm).

Trykket som plungerpar tåler er svært høyt. Under drivstoffinjeksjon i dieselmotorer kan trykket i stempelparet nå 200 megapascal (MPa).

## Plunger (rørledninger)
Begrepet "plunger" brukes også i rørledninger. Her er plungeren et bevegelig styringselement i en reguleringsventil hvis bevegelse endrer volumstrømmen.

## Referanser